Belgiese eerste minister bedank oor migrasie-konflikCharles Michel, die Belgiese eerste minister, kom in Brussel aan vir ŉ EU-beraad (13 Desember 2018). Foto: Geert Vanden Wijngaert/AP Charles Michel, die Belgiese eerste minister, het Dinsdag sy bedanking aangekondig te midde van druk op sy regering nadat die grootste party in sy koalisie uit die regering getree het weens sy steun aan die Verenigde Nasies se migrasie-ooreenkoms. Michel (42) het Dinsdag aan Belgiese wetgewers gesê: “Ek het besluit om my bedanking in te dien. Ek gaan nou die koning sien om hom in kennis te stel.” Lede van die wetgewer het tot nou geëis dat Michel sy nuwe minderheidsregering aan ŉ wantroue-mosie onderwerp, maar Michel het tot dusver geweier en dit was te verwagte dat die vet vandeesweek behoorlik in die vuur sou wees. Michel het verlede week die steun van die Nieu-Vlaamse Alliansie (N-VA) verloor weens sy steun vir die VN se migrasie-ooreenkoms wat verlede week in Marrakesj onderteken is. Dit het tot woedende protesaksie in Brussel gelei. Die ooreenkoms, wat nie wetlik bindend is nie, is daarop gemik om ŉ gemeenskaplike internasionale benadering tot migrasie te bereik wat “die soewereine regte van state om hul nasionale migrasiebeleid te bepaal bevestig” en die “fundamentele belang van wettige migrasie” handhaaf. Michel het voorheen die migrasie-ooreenkoms verdedig en gesê dit bied ŉ geleentheid vir beter Europese en internasionale samewerking. Kritici meen egter dit sal lei tot verhoogde migrasie na die kontinent. Michel het Koning Philippe Dinsdag ingelig van sy besluit om te bedank, maar die koning moet nog aankondig of hy die bedanking aanvaar. BBC berig Michel, wat in Oktober 2014 die amp opgeneem het, was destyds op die ouderdom van 38 die land se jongste eerste minister sedert 1841. Volgens dié nuusagentskap sou België in Mei na die stembusse teruggekeer het, maar Michel se bedanking skep nou die moontlikheid van ŉ vroeë verkiesing.